SA'ner wêreld se beste vrouesjef | Netwerk24
Deur Hannes Kruger 26 Oktober 2017 17:39
Die Suid-Afrikaanse sjef Chantel Dartnall.Foto: Lisa Hnatowicz
Die Suid-Afrikaner Chantel Dartnall is Woensdagaand as die wêreld se beste vrouesjef aangewys ten tyde van The Best Chef-toekenningsgeleentheid in Warskou, Pole.
Luidens 'n verklaring van die Mosaic-restaurant in Pretoria, waar Dartnall die sjef is, is sy nommer 32 op die lys van die 100 topsjefs in die wêreld vir 2017.
"Sy is ook die enigste Suid-Afrikaanse sjef in die top-100."
Dié internasionale kompetisie is in 2016 begin.
"Dit is om die wêreld se beste sjefs te vereer in terme van kulinêre kuns en visuele aanbieding. Die wenners word gekies deur 300 mense wat bestaan uit sjefs, kosskrywers en kookkunskenners van oor die wêreld heen."
Luidens die verklaring is Dartnall baie opgewonde oor die prys.
"Dis 'n baie groot eer om as die wêreld se beste vrouesjef aangewys te word. Dit was 'n ongelooflike oomblik.
Ek moet al die wonderlike mense in my lewe bedank wat net so hard gewerk het om my te lei en by te staan om al hierdie wonderlike drome 'n werklikheid te maak," sê Dartnall in die verklaring.
Dartnall is ook in Junie op die Luxury Travel Guide-toekenningsgeleentheid as die beste sjef in Afrika en die Midde-Ooste aangewys.